A BIZOTTSÁG 733/2009/EK RENDELETE
(2009. augusztus 11.)
a vaj és a sovány tejpor pályázati eljárás útján történő felvásárlásának a 2009. szeptember 1-jétőlnovember 30-ig terjedő időszakra vonatkozó megindítása formájában megvalósuló, a tej- és tejtermékpiacra irányuló sürgősségi intézkedések elfogadásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 191. cikkére, összefüggésben 4. cikkével,
mivel:
(1)
A világpiaci túlkínálat és a keresletnek a pénzügyi és gazdasági válság miatti csökkenése következtében a tejtermékek világpiaci ára lezuhant. A tejtermékek árai a Közösség piacán is jelentősen csökkentek. Az ez év eleje óta bevezetett piaci intézkedések hatására a közösségi árak megállapodtak a támogatott árak szintjén. Fontos, hogy az ilyen piactámogató intézkedések, különösen az állami intervenciók érvényben maradjanak addig, amíg ez az árak további süllyedésének megakadályozása és a közösségi piac zavarainak elkerülése szempontjából indokolt.
(2)
A jelenlegi és az előre látható piaci helyzetre tekintettel szükség van a vajra és a sovány tejporra vonatkozó intervenciós időszak 2009. augusztus 31-én túli meghosszabbítására.
(3)
A Bizottság javaslatot tett a vajra és a sovány tejporra vonatkozó, az 1234/2007/EK rendelet 11. cikkének e) pontja szerinti intervenciós időszak 2009 és 2010 tekintetében történő meghosszabbításáról szóló tanácsi rendeletre, amelyet a Tanács üdvözölt.
(4)
Tekintettel arra, hogy az intervenciós időszak 2009. augusztus 31-i lezárulása miatt az intézkedéseket sürgősen kell meghozni, valamint arra a gyakorlati problémára, hogy a nemrégiben lezajlott választásokat követően az Európai Parlament valószínűleg még nem tud kellő időben véleményt alkotni, a Bizottságnak kell meghoznia a szükséges sürgősségi intézkedéseket.
(5)
A 105/2008/EK bizottsági rendelet (2) 13. cikke meghatározza azokat a szabályokat, amelyeket abban az esetben kell követni, ha a Bizottság úgy határoz, hogy a vaj felvásárlását pályázati felhívás útján hajtja végre.
(6)
A 214/2001/EK bizottsági rendelet (3) 13. cikke meghatározza azokat a szabályokat, amelyeket abban az esetben kell követni, ha a Bizottság úgy dönt, hogy a sovány tejpor felvásárlását pályázati felhívás útján hajtja végre.
(7)
Tekintettel a különleges tejpiaci helyzetre, valamint a rendszer hatékonyságának növelése érdekében, helyénvaló a pályázati felhívás gyakoriságát - a 214/2001/EK és a 105/2008/EK rendelettől eltérve - havi két alkalomra növelni.
(8)
A hatékonyság érdekében e rendelet meghatározza a piaci szereplők számára szükséges valamennyi információt, és így szükségtelen önálló pályázati felhívást közzétenni. Annak biztosítása érdekében, hogy a piaci szereplők számára a kifizető ügynökségek legfrissebb elérhetőségi adatai álljanak rendelkezésre, célszerű ezt az információt az Európai Unió Hivatalos Lapjában történő közzétételnél hatékonyabb módon nyilvánosságra hozni.
(9)
Az intervenciós időszak meghosszabbítása csak egy három hónapra korlátozott időszakra - 2009. szeptember 1-jétőlnovember 30-ig - vonatkozik.
(10)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
I. FEJEZET
VAJ
1. cikk
A vaj pályázati eljárás útján történő felvásárlása 2009. szeptember 1-jétőlnovember 30-ig tart a 105/2008/EK rendelet II. fejezetének 3. szakaszában, valamint az e rendeletben meghatározott feltételek szerint.
2. cikk
(1) A 105/2008/EK rendelet 13. cikkének (3) bekezdésétől eltérve az egyes pályázati felhívásokra tett ajánlatok benyújtási határideje a tárgyhónap első és harmadik keddjén (brüsszeli idő szerint) 11 óra.
Amennyiben az érintett keddi nap munkaszüneti napra esik, a határidő az előző munkanapon (brüsszeli idő szerint) 11 órakor jár le.
Az első pályázati felhívásra vonatkozó ajánlatok benyújtási határideje 2009. szeptember 1., (brüsszeli idő szerint) 11 óra.
(2) A 105/2008/EK rendelet 13. cikkének (2) bekezdésétől eltérve nem kerül sor pályázati felhívás közzétételére (4).
II. FEJEZET
SOVÁNY TEJPOR
3. cikk
A sovány tejpor pályázati eljárás útján történő felvásárlása 2009. szeptember 1-jétőlnovember 30-ig tart a 214/2001/EK rendelet II. fejezetének 4. szakaszában, valamint az e rendeletben meghatározott feltételek szerint.
4. cikk
(1) A 214/2001/EK rendelet 14. cikkének (2) bekezdésétől eltérve az egyes pályázati felhívásokra tett ajánlatok benyújtási határideje a tárgyhónap első és harmadik keddjén (brüsszeli idő szerint) 11 óra.
Amennyiben az érintett keddi nap munkaszüneti napra esik, a határidő az előző munkanapon (brüsszeli idő szerint) 11 órakor jár le.
Az első pályázati felhívásra vonatkozó ajánlatok benyújtási határideje 2009. szeptember 1., (brüsszeli idő szerint) 11 óra.
(2) A 214/2001/EK rendelet 14. cikkének (1) bekezdésétől eltérve nem kerül sor pályázati felhívás közzétételére (4).
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. augusztus 11-én.